દેશભરમાં બની રહેલી મોબ લિંચિંગની ઘટનાઓ સામે સરકારે પણ સંવેદનશીલતા દાખવી તાબડતોબ સોશિયલ મીડિયા પર આવા નકલી સંદેશા વાયરલ થતા અટકાવવાના પ્રયાસો આદર્યા છે. સરકારના આઈટી મંત્રાલયે વોટ્સએપને એક પત્ર લખ્યો હતો. વોટ્સએપ પણ સરકારને જવાબ આપ્યો છે કે, વોટ્સએપ માત્ર ભારત માટે એક નવું ફિચર લાવી રહ્યું છે. જેમાં દરેક ફોરવર્ડ મેસેજ પર લખ્યું હશે કે, આ મેસેજ ફોરવર્ડ કરાયેલ છે. જેથી કરીને લોકો વિચારશે કે આ સંદેશો ખોટો પણ હોઈ શકે છે. સાથે સાથે દરેક ગ્રુપ એડમીન નક્કી કરી શકશે કે તેના ગ્રુપનો કયો સદસ્ય મેસેજ કરી શકશે કે નહીં. માર્ક સ્પેમ ફિચર ઓટ્સન પણ લાવવામાં આવશે. જેથી વગર વિચારે મેસેજને ફોરવર્ડનું પ્રચલન પર કાબુ લગાવી શકાશે. જો મોટાભાગનાં લોકો કોઈ સંદેશને સ્પેમ તરીકે માર્ક કરશે તો તે બ્લોક થઈ જશે અને આગળ ફોરવર્ડ થઈ શકશે નહીં. ગુજરાતમાં સરકાર દ્વારા આ અરાજકતાને ડામવા માટે જે સ્થળે બાળકો એકઠાં થતાં હોય તેવાં સ્થળો પર આવા ખોટા વાયરલ સંદેશાથી દૂર રહેવા મા-બાપને સમજાવવાનું અભિયાન હાથ ધરાયું છે. રાજ્ય પોલીસે પેટ્રોલિંગ પણ વધુ સઘન બનાવી દીધું છે. સરકારનાં આ કદમો આવકારદાયક છે, પરંતુ હકીકત એ છે કે, આપણા દેશમાં દર વર્ષે સરેરાશ ૬૦,૦૦૦થી પણ વધુ બાળકો ગુમ થઈ જાય છે.